text: Stop ikke her – der er fest hos rockerne
  11 maj 2017 kl. 15.43
  Lørdag holder Bandidos i Esbjerg fest igen. Derfor indfører kommune og politiet restriktioner ved klubhuset.
  Arrangørerne af festen venter mellem150 og 200 motorcykler til Bandidos klubhus i Finlandsgade.  Derfor indføres et standsningsforbud i en del af gaden i 12 timer. Kun motorcyklister med rygmærker må stille kværnen i den del af Finlandsgade, hvor klubhuset ligger.
  Syd- og Sønderjyllands Politi og Esbjerg Kommune ønsker, at de mange motorcykler kommer til at genere færrest mulige beboere i Finlandsgade, der skal have parkeret deres biler, skriver politiet i en pressemeddelelse.
  Standsningsforbuddet gælder for  den ene ende af Finlandsgade – og rundt om hjørnet til Strandbygade. Forbuddet mod at standse – og parkere – gælder fra kl. 12 til 24.
  - Denne løsning sikrer, at der både bliver plads til at parkere motorcyklerne, og til at borgerne kan parkere deres biler tæt ved deres boliger i Finlandsgade, hedder det i pressemeddelelsen.
  
  